Heidelberg-hospitaal het weer waterHeidelberg-hospitaal. (Foto: Facebook/ SANDF) Die departement van gesondheid in Gauteng het bevestig dat die watertoevoer na die Heidelberg-hospitaal teen Saterdag herstel is nadat dit byna ŉ week lank probleme ondervind het. Nomantu Nkomo-Ralehoko, die Gautengse LUR vir gesondheid, het die hospitaal Sondag besoek en om verskoning aan die publiek gevra. “Ons moes dienste na ander fasiliteite herlei om deurlopende sorg aan die publiek te verseker. Ons vra om verskoning vir die ongerief wat veroorsaak is. Die situasie is nou terug na normaal nadat die watertoevoer herstel is”. Die fasiliteit moes verlede week verskeie noodmaatreëls in werking stel wat onder meer behels het dat die Lesedi- plaaslike munispaliteit, die Suid-Afrikaanse Nasionale Weermag in Heidelberg en Orange River Tankers water met met behulp wat watertenks aan die hospitaal moes verskaf. Die departement het die afgelope naweek gesê dat sommige dienste (nie-nooddienste) soos die hospitaal se afdeling vir buitepasiënte by die Sizampilo-kliniek en sekere chirurgie tydelik opgeskort is terwyl daar aandag aan die waterprobleem geskenk is. Hierdie dienste is intussen weer herstel. Maroela Media het vroeër berig dat die watertekort weens ŉ probleem by die munisipaliteit en Rand Water veroorsaak is. Die dorp ervaar geruime tyd waterprobleme en het al vir twee weke nie lopende water nie weens Rand Water se pompkapasiteit wat nie water aan al Gauteng se resevoirs kan voorsien nie.